**FAPT SIMPLU**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

FAPT SIMPLU

Când a trecut atâta vreme

Şi cum de pot să-mi amintesc

În loc de legi şi teoreme

Doar simplul fapt că te iubesc?

Pitagora e doar un nume

Ce tot mai rar îl folosesc.

Eu trec ştiind din astă lume

Doar simplul fapt că te iubesc.

Te văd şi-acum privind mirată

Spre locul unde nu sosesc

Si numai tu eşti vinovată

De simplul fapt că te iubesc.

E mare lucru câteodată

Să pot măcar să te privesc.

Mi-e viaţa toată modelată

De simplul fapt că te iubesc!